<classify> MWENYEKITI wa Chama cha Demokrasia na Maendeleo Chadema, Freeman Mbowe amesema baada ya uchaguzi kukamilika, viongozi wa chama hicho sasa hakuna kulala.Amesema kura walizopata, zitakuwa hazina maana kwao, endapo watarudi nyumbani kulala, kupumzika na kusahau wajibu waliopewa. Mmetupa timu nzuri, niwahakikishie jambo moja, tukimaliza hapa, tuna wajibu wa kufanya kura mlizotupa zikawe chachu ya kwenda kutengeneza malengo ya chama chetu,alisema Mbowe kwenye Mkutano Mkuu wa Chadema, jijini Dar es Salaam juzi usiku.Alisema hayo baada ya kutangazwa mshindi wa nafasi ya mwenyekiti wa taifa, ambapo ametetea tena nafasi hiyo. Msimamizi wa Uchaguzi huo, Sylvester Masinde alitangaza kuwa Mbowe amepata ushindi wa asilimia 93.5 kwa kupata kura 886, wakati mshindani wake, Cecil Mwambe amepata ushindi wa asilimia 6.2 kwa kupata kura 59. Kura tatu ziliharibika.Alisema Mbowe amekuwa kwenye nafasi ya uenyekiti tangu mwaka 2004, wakati Mwambe ana miaka minne tangu ajiunge na chama hicho. Kwa mujibu wa Masinde, Makamu Mwenyeviti waliochaguliwa ni Tundu Lissu kwa upande wa Tanzania Bara na Said Issa Muhamad kwa upande wa Zanzibar. Katika nafasi ya Makamu Mwenyekiti kwa upande wa Tanzania Bara, kulikuwa na wagombea wawili, Lissu na Sophia Mwakagenda. Mwakagenda alitangaza kujitoa akiwa ukumbini alipopewa nafasi ya kuomba kura.Lakini, bado wajumbe walimpigia kura, kwa kuwa tayari jina lake lilikuwa kwenye karatasi za kupigia kura. Lissu ambaye bado yuko nchini Ubelgiji, alipata kura 930 za wajumbe wa mkutano mkuu sawa na asilimia 98.8, wakati Mwakagenda aliambulia kura 11 sawa na asilimia 1.2.Kura tisa sawa na asilimia 0.9 zikiharibika. Kwa upande wa nafasi ya Makamu Mwenyekiti Zanzibar, mgombea alikuwa mmoja Muhamad, aliyepata kwa kura 839 sawa na asilimia 88.7. Kura za hapana zilikuwa 95 sawa na asilimia 10 na zilizoharibika zilikuwa 12 sawa na asilimia 1.3.  <topic>: kitaifa 